การเคหะแห่งชาติ สร้างบ้าน“เคหะร่มเกล้า” สร้างอาชีพ สร้างรายได้ ยกระดับคุณภาพชีวิตผู้อยู่อาศัยในชุมชน
นายทวีพงษ์ วิชัยดิษฐ ผู้ว่าการการเคหะแห่งชาติ เปิดเผยว่า ทิศทางการดำเนินงานของการเคหะแห่งชาติ จากนี้จะต้องตอบโจทย์ประชาชน จากเดิมที่มุ่งเน้นกำไร รายได้ เปลี่ยนเป็นหันมามุ่งเน้นพัฒนาคุณภาพชีวิตประชาชนให้ดีขึ้น เพื่อสร้างรอยยิ้มให้กับประชาชน รอยยิ้มของผู้พักอาศัย มุ่งเน้นการพัฒนาที่อยู่อาศัยที่ตอบโจทย์ประชาชนมากที่สุด เช่น การพัฒนาที่อยู่อาศัยที่เป็นมิตรต่อสิ่งแวดล้อม การจัดประโยชน์ทั้งในรูปแบบที่ดินและพื้นที่ว่าง อาทิ ตลาด โรงเรียน ร้านค้าสะดวกซื้อและพื้นที่สำหรับวางตู้อัตโนมัติ เช่น เครื่องซักผ้าหยอดเหรียญ ตู้นำดื่มและตู้ขายของอัตโนมัติ เพื่อให้การเคหะแห่งชาตินำรายได้จากส่วนนี้ไปพัฒนาคุณภาพชีวิตของผู้มีรายได้น้อยและกลุ่มเปราะบางต่อไป ปัจจุบันหนึ่งในโครงการของการเคหะแห่งชาติ ที่ถือเป็นตัวอย่างของการพัฒนาคุณภาพชีวิตของคนในชุมชนอย่างชัดเจนคือ “โครงการเคหะชุมชนร่มเกล้า” ซึ่งถือเป็นศูนย์รวมความสุข เป็นเสมือนเมืองย่อมๆ ที่มีสิ่งอำนวยความสะดวกครบครัน มีร้านค้าและการประกอบธุรกิจมากมาย ช่วยสร้างงาน สร้างอาชีพและรายได้ให้กับคนในชุมชนสำหรับตัวอย่างบุคคลที่การเคหะแห่งชาติ มุ่งมั่นพัฒนาผู้อยู่อาศัยในโครงการของการเคหะแห่งชาติจนประสบความสำเร็จ อย่างเช่น คุณจันทนา ด้วงศรี เจ้าของร้านมีน้ำยา ร้านขนมจีนบุฟเฟ่ต์ จานละ 89 บาท สาขาเคหะชุมชนร่มเกล้า กล่าวว่า บ้านหลังนี้เป็นบ้านหลังเดิมของครอบครัว ซึ่งได้ปรับมาเป็นร้านค้า ซึ่งได้รับการตอบรับที่ดีมาก ด้วยราคาที่ไม่แพงและรสชาติที่ตอบโจทย์ลูกค้า นอกจากนี้ ยังมีการประชาสัมพันธ์ ในเพจร่มเกล้า และในกลุ่มร่มเกล้า ซึ่งทำให้คนรู้จักร้านมากยิ่งขึ้น ที่สำคัญด้วยการต้อนรับที่อบอุ่น เป็นกันเอง ทำให้ลูกค้าที่เข้ามาจะมีความสุขไปด้วยเช่นเดียวกับคุณชรัต มินิเจ้าของร้าน Hipster Academy Barbershop กล่าวว่า เปิดร้านแห่งนี้เป็นอคาเดมี ที่ผลิตช่างตัดผม ให้คนมีงาน มีอาชีพ มากกว่านั้น นักเรียนที่นี่ยังออกไปทำกิจกรรมที่เป็นประโยชน์แก่สังคม โดยทางร้านจะพานักเรียนไปตามชุมชน บ้านพักคนชรา เด็กกำพร้า เพื่อให้บริการตัดผมฟรีแก่กลุ่มคนเหล่านี้ นอกจากทำให้พวกเขาได้ฝึกฝีมือเพิ่มเติมแล้ว ยังเป็นการสร้างประโยชน์ให้กับสังคมอีกด้วย